Bændur á Héraði og Borgarfirði eystra settu undir sig vélsleða í gær og héldu í Loðmundarfjörð þar sem þeir fundu 30 kindur. Féð hefur gengið úti í allan vetur.
Kindurnar urðu eftir við smölun í haust og ekki tókst að sækja þær áður en færð spilltist. Illt er að komast í Loðmundarfjörð á veturna og smala nema á snjósleðum. Jón Sigmar Sigmarsson, fjallskilastjóri á Borgarfirði, segir að ekki hafi verið sleðafæri vegna snjóleysis fyrr en nú.
Flokkur bænda lagði upp á vélsleðum bæði frá Héraði og Borgarfirði. Kindurnar 30 voru frá flestar af Héraði en einnig Seyðisfirði og fjórar tilheyrðu Borgfirðingum. Jón Sigmar segir að kindurnar hafi verið þokkalega haldnar og hafi fram undir þetta haft ágætis jörð. Auðnur hafi verið á hjöllunum þar sem féð hélt sig. Mikið snjóaði fyrir helgi og þannig vill til að þegar jarðbönn verða skapast um leið færi til að sækja fé á sleðum.
Kindurnar voru handsamaðar ein af annarri og bundnar á aftanísleða. Ágætlega gekk að koma þeim úr firðinum nema upp úr Norðdal. Þar þurfti að selflytja eina og tvær í einu upp bröttustu brekkurnar.
Matvælastofnun hefur á undanförnum árum ítrekað beint sjónum sínum að útigangsfé í Loðmundarfirði, aðallega fé sem hefur sloppið úr Seyðisfirði eftir smölun. Í mars 2018 lét MAST skjóta 29 kindur í firðinum. Aðgerðin var umdeild en þá höfðu verið farnar margar ferðir að sækja fé og MAST taldi of kostnaðarsamt að koma restinni til síns heima.

Bændur af Héraði og frá Borgarfirði eystra sóttu 30 kindur Loðmundarfjörð í gær og virtust þær þokkalega haldnar. Ekki var hægt að bíða lengur með ferðina því nánast jarðlaust er orðið í firðinum vegna snjóa. 